Kapaszkodik tovább a forint, 353-nál az euró - Portfolio.hu
Deviza 2020. június 25. 17:24
Kapaszkodik tovább a forint, 353-nál az euró
A kedd délután bejelentett váratlan MNB-kamatvágás óta csaknem folyamatos a forint gyengülése és ezzel egyre látványosabban kilóg a régiós devizák mezőnyéből – ma kora délután már 355-ig drágult az euró jegyzése, amire öt hete nem volt példa. A jelek szerint a piacon vannak olyan szereplők is, akik nem hiszik el az egyszerinek mondott MNB-vágást, és ezt a várakozást az is táplálhatja, hogy az MNB még mindig elkerülhetőnek mondja idénre a recessziót, míg a kormány éppen ma erősítette meg saját 3%-os recessziós előrejelzését. A forint az elmúlt 3 nap vesszőfutásával egyre jobban kilóg s régiós devizák mezőnyéből.
2020. június 25. 17:24
A délutáni órákban tovább folytatódott a forint óvatos erősödése, az euróval szembeni jegyzések a 353-as szintet közelítik.
2020. június 25. 14:44
3 nap után megállt az esés
72 órával azután, hogy az MNB bejelentette a váratlan kamatvágását, a jelek szerint megállt a forintesés -igaz óvatosan érdemes fogalmazni, hiszen ez csak az elmúlt 1 óra alapján látszik. A jegyzések s 354,5-ös szint körül stabilizálódtak, azután, hogy még 355,2-ig felszúrt az árfolyam. A dollár kurzusa 316,5 körül ingadozik a bankközi piacon.
2020. június 25. 13:43
355 felett is járt az euró, majd lefordult
Amint azt jeleztük: a 355-ös szint mutatkozik egy erősebb ellenállásnak az EURHUF-ban, így ha azt eléri, akkor esélyes, hogy lefordul onnan az árfolyam és ez az elmúlt fél órában meg is történt. Előbb 355,2-ig felszúrt az árfolyam, majd mostanra 354,5 körülig lefordult. Láttunk már ilyen lefordulást ma többször is, ahonnan újra lendületbe jötte az euróvevők, igaz akkor nem volt érdemi technikai szint a lefordulás során, most viszont van.
Itt a 355-ös euró
Még tovább ütöttek az elmúlt percekben a forinton, így az euró jegyzései elérték a bankközi piacon a 355-ös szintet is. Ez május 18. óta a leggyengébb forintot jelenti, de ha csak pár fillérrel feljebb megy az euró, máris kéthavi forintmélypontról beszélhetünk. Mai technikai elemzésünkben arra mutattunk rá, hogy ez a 355-ös lehet az első olyan szint, ami megállíthatja a forint esését, de a további technikai szinteket is körbejártuk. A dollárral szembeni forintjegyzések 316,5-ig emelkedtek, ami azt jelenti, hogy ebben a devizapárban is szintén tesztel egy fontos technikai szintet az árfolyam. Összességében az elmúlt három nap nagy lendületével túladottá kezd válni a forint (a napos RSI grafikon ezt jelzi), így bármikor benne lehet egy korrekció a pakliban.
2020. június 25. 12:08
Új napi mélyponton a forint, 355 fele araszol az euró
Nincs megnyugvás a forint piacán: az utóbbi percekben 354,3-ig esett az euróval szemben, azaz napi és egyúttal új öthetes mélypontról beszélhetünk. Közben a zloty stagnál az euróval szemben, a korona pedig mindössze 0,1%-kal gyengült.
2020. június 25. 11:17
Már megint 354 felett az euró
Újra esik a forint, most már 354,1-nél járnak az euróval szembeni jegyzések, azaz nincs továbbra sem megnyugvás. Szerda estéhez képest 0,7%-os, a keddi kamatvágás bejelentéséhez képest 1,5%-os az esés mértéke. közben a cseh korona ma csak 0,1%-os gyengült, a zloty ennyit erősödött, kedd kora délutánhoz képest pedig a korona 0,5%-ot, a zloty 0,3%-os esett, így tehát tényleg kilóg a forint.
2020. június 25. 11:02
Még mindig nagyon optimista az MNB, de sokat rontott a magyar gazdaság kilátásain
Az idén 0,3-2,0%-kal növekedhet a magyar gazdaság, jövőre pedig 3,8-5,1%-os lehet a GDP-bővülés - áll az MNB friss inflációs jelentésében. Bár a jegybanki optimizmus még mindig nagyon kilóg a nemzetközi szervezetek és a piaci intézmények előrejelzései közül, a részletes számokból így is kiviláglik, hogy március óta nagyon sokat romlott az MNB világképe.
2020. június 25. 10:35
Megállt a forintesés
Az utóbbi egy órában sem csillapodik a volatilitás a forint piacán, hiszen 354,25-ről egy egységgel esett az árfolyam, majd azóta ismét 353,7-nél jár a kereskedés. Az viszont látszik, hogy megtört a forint a forint hirtelen esési hulláma, igaz még így is 0,6%-os az esés tegnap estéhez képest, miközben a zloty stagnál, a korona 0,1%-kal gyengült csak az euróhoz képest. Éppen most közöltünk egy technikai elemzést arról, hogy látva az elmúlt napok esési hullámát, meddig gyengülhet még a magyar fizetőeszköz.
2020. június 25. 10:26
Meddig eshet még a forint a váratlan kamatvágás után?
Sorozatban harmadik kereskedési napja esik a forint azután, hogy kedden váratlanul kamatvágást jelentett be a Magyar Nemzeti Bank. A forint ma délelőtt az euróval szemben 354 felett is járt, ilyen gyenge forintra öt hete nem volt példa. Megnéztük emiatt, hogy mit üzen a technikai elemzés, azaz meddig eshet még a forint az euróval és a dollárral szemben.
Hogyan értékeljük megfelelően a monetáris politika tűzerejét?
Cikkemben a Portfolio 2020. június 8-án megjelent, Magyarországnak már a válság kezdetén üres volt a fegyvertára című írására reagálok. A cikk a tágabb kontextusból kiragadva, több helyen tévesen vagy hiányosan értékeli a Magyar Nemzeti Bank monetáris politikáját. Nem tesz említést a jegybank több korábbi és a koronavírus válság alatt meghozott intézkedéséről sem, amelyek bemutatása elengedhetetlen a jelenlegi helyzet objektív értékeléséhez. Alábbiakban arra kívánok rávilágítani, hogy az eredeti cikk címében szereplő állítással szemben: volt és jelenleg is van bőven puskapor az MNB fegyvertárában és a hazai monetáris politika kellő mozgástérrel rendelkezik a jelenlegi válság kezelésére.
2020. június 25. 09:24
Gulyás Gergely: szükség esetén értékesíthetők a beszerzett lélegeztetőgépek
A mai kormányinfón Gulyás Gergely elárulta, hogy a kata szabályozásai rövid távon nem változnak, de a későbbiekben módosítani fogják azt a visszaeélések elkerülésé miatt. A beszerzett lélegeztetőgépekkel kapcsolatban elmondta, hogy a felesleges gépeket értékesíteni lehet, mert a világban még egyelőre gyorsan terjed a járvány, így erre van kereslet, 9 ezer gépet viszont mindenképpen megtartunk. A kormány kitart a 3%-os recesszió mellett. Elárulta azt is, hogy a fővárosi parkolási díjak emelését nem, Kósa Lajos söripart érintő javaslatát viszont támogatja a kormány.
2020. június 25. 09:19
354 felett az euró
Folytatódik a forint vesszőfutása: már 354 felett jár az euró jegyzése a bankközi piacon, azaz 1,6%-os forintesést váltott ki három kereskedési nap alatt a szimbolikus MNB kamatvágás.
2020. június 25. 09:12
Két egység hajnal óta - Csúnya
Elég ritka, hogy már hajnalban elkezd esni a forint és reggel 9 óra magasságáig már 2 egységnyi az elmozdulás, de most mégis ez következett be: az utóbbi percek mozgásával már 353,9-nél jár az euró a forinttal szemben, így újabb öthetes csúcsról beszélhetünk. A szimbolikus, 15 bázispontos, egyszerinek mondott kamatvágás tehát eddig 1,5%-os forintesést váltott ki. 355-nél van egy technikai ellenállás, az feltehetően első körben megfogja majd a forint esését (ha addig kitart a hullám). A dollár kurzusa már 315,3-nál jár.
2020. június 25. 08:47
Hajnal óta ütik tovább a forintot – Betett a kamatvágás
Egy szimbolikus jellegű és mindössze egyszerinek mondott 15 bázispontos kamatvágást hajtott végre kedden váratlanul az MNB arra hivatkozva, hogy a koronavírus-válság erős dezinflációs hatást gyakorol (igaz ezzel együtt megemelte az idei évi inflációs előrejelzését) és így a forint stabilizálódása, csökkenő volatilitása mellett van lehetőség támogatni a gazdaságot a monetáris kondíciók lazításával. A bejelentés óta (348,8-as szintnél történt) közel 1,5%-os forintesés következett be.
A jelek szerint a piaci szereplők közül többen nem hiszik el, hogy ez csak egy egyszeri kamatvágás lett volna, éppen ezt mutatta be ma reggeli piaci körképünk is
és éppen ez lehet az a fő mozgatórugó, amiért a forint folyamatosan gyengül. Hajnalban még 351,7-nél járt az euró, aztán fokozatosan esni kezdett, most már 353,5-nél jár a kereskedés.
Az elmúlt egy hetet nézve látszik, hogy a forint egyre inkább kilóg a régiós devizák euróval szembeni mezőnyéből, de persze nincs drámai alulteljesítés, nem nagy egyelőre a leértékelődés.
Technikai elemzési szemszögből az látszik, hogy a csökkenő trendvonalat, illetve a 100 napos mozgóátlagot és a 348-as ellenállási zónát nagy lendülettel áttörte felfelé az EURHUF, kezd túlvetté válni a devizapár (napos RSI 70 felé közelít) és 355-nél van egy gyengébb ellenállás, az első körben megállíthatja a forint esését, ha addig egyáltalán kitart.
A forint a dollárral szemben 314 felett jár már, ami csaknem egyhavi forintmélypontot jelent.
2020. június 25. 08:19
GKI: akkora lehet az idei visszaesés Magyarországon, mint amekkora a világgazdasági válság során vol
A GKI a magyar gazdaság 5-7%-os idei visszaesésére számít a koronavírus-járvány miatt, amennyiben nem következik be idén a járvány második hulláma. Ez hasonló mértékű GDP-zsugorodás lenne, mint amekkorát 2009-ben (-6,7%) a világgazdasági válság során elkönyvelt a magyar gazdaság.
2020. június 25. 05:50
Az utóbbi hetekben érezhetően csökkent a forint elleni short állomány, részben ennek volt köszönhető az, hogy 340 közelébe is vissza tudott erősödni a magyar fizetőeszköz. Kedden aztán mindenkit meglepett az MNB azzal, hogy 15 bázispontos kamatcsökkentést jelentett be, az elemzők szerint ez megint megfordíthatja a hangulatot és a forint gyengülését hozhatja el.
2020. június 24. 21:54
A szerda délelőtti hirtelen gyengülés után a délutáni-esti órákban is folytatódott a forint fokozatos gyengülés és este 352-nél álldogálnak a jegyzések a bankközi piacon, ami öthetes forintmélypontot jelent. A keddi váratlan, mindössze 15 bázispontos MNB-kamatcsökkentés óta tehát összességében bő 1%-os forintesés következett be.